待潮浙江口寄左與言大夫葉元亮學士兼簡吳似之大著
作者：劉一止
朝代：宋

paragraphs: 今日江頭雪欲作，濤怒風豪兩噴薄。
青鞋黄帽湖海人，獨立沙邊如病鶴。
閑身不待君賜與，擬占風烟佳處着。
如何寸祿晚見招，踉蹡欲前還欲却。
翩翩西湖兩公子，胸次崢嶸飽邱壑。
糟床夜注喜相報，自發清吟侑觴酌。
我來一笑豈易得，十載湖山負佳約。
間關百態成底事，毛髪星星已非昨。
人間俯仰變今古，總似潮生與潮落。
會須乞取此身健，在眼好山俱着脚。
頗聞神方能却老，肯輔衰殘殊不惡。
因聲更約吳太史，石鼎他年煮仙藥。